זירת הפיגוע (צילום: מדברים תקשורת)

פיגוע בירושלים: שתי קשישות בשנות ה-70 וה-80 לחייהן נדקרו הבוקר (יום ג') בטיילת גולדמן בשכונת ארמון הנציב בעיר, סמוך למשטרת עוז. הרקע עדיין לא ברור. הפצועות, שנפגעו בגפים ובגב, פונו במצב בינוני ובהכרה לבית החולים שערי צדק. הן דיווחו כי שני פלסטינים ברחו מהמקום, רעולי פנים ולבושי מכנסי ג'ינס וחולצה שחורה. כוחות משטרה הקימו מחסומים וכרגע מתבצעים חיפושים אחר החשודים שנמלטו לכיוון ג'בל מוכבר. שני חשודים נעצרו זמן קצר אחרי הפיגוע, אבל שוחרר בתום חקירה.

מרינה פוקס (76), אחת הקשישות שהותקפו, סיפרה: "כל בוקר אני הולכת לטייל ב-7:30. הלכתי עם חברה מקדימה ושלוש הלכו מאחורינו. אחת מהן, מילה, התחילה לצעוק וראיתי שאחת מהן נפלה. ראינו סכין או אפילו גרזן, ורצנו לכיוון השירותים. היו שם אנשים וביקשנו להזמין אמבולנס אבל הם לא עשו שום דבר. לאחת מאיתנו היה טלפון נייד עם לחצן מצוקה. לחצנו וככה הזעקנו עזרה. לא ראינו לאן הם ברחו. זה היה מפחיד מאוד. ראינו שזה פיגוע. הבנו שאלה ערבים שרוצים לפגוע. היה להם כובע גדול שהסתיר את הראש".

סריקות ומחסומי משטרה אחרי הפיגוע בירושלים (צילום: אלי מנדלבאום)

מהמשטרה נמסר כי חמש נשים, המתגוררות בבית אבות סמוך, צעדו מתחת לטיילת. הן הותקפו על ידי שני צעירים בני מיעוטים שישבו על ספסל בטיילת. חובש מד"א שלומי טדגי סיפר: "בשטח סמוך לטיילת ראינו שתי נשים מבוגרות שוכבות על העפר כשהן בהכרה מלאה. הן סבלו מפצעי דקירה, אחת בגפיים ובפלג גופה העליון, והשנייה בפלג גופה העליון. הן דיברו ותיקשרו איתנו. הענקנו להן טיפול רפואי מהיר בשטח ופינינו אותן לבית החולים כשמצבן מוגדר בינוני ויציב".

מנהל מחלקת הטראומה בבית החולים שערי צדק, ד"ר עופר מרין: "הגיעו שתי פצועות מבוגרות מאירוע הדקירה. אחת בת 86, פצועה בגב, שקיבלה טיפול ראשוני. מצבה יציב והיא בטיפול נמרץ. לא נשקפת סכנה לחייה. פצועה נוספת בשנות ה-80 לחייה. מצבה מוגדר בינוני ולא נשקפת סכנת חיים".

פינוי הפצועות מטיילת ארמון הנציב (צילום: מד"א)

האירוע התרחש אחרי שבוע שקט יחסית. ביום שלישי לפני שבוע נפצעו שלושה חיילי צה"ל בפיגוע דריסה בכניסה לעין עריק, סמוך למחסום הפרסה באזור היישוב דולב שבבנימין.

אחד מהם נפצע קשה, ושני האחרים קל. המחבל, אחמד שחאדה (36) ממחנה הפליטים קלנדיה, נורה למוות.

יום קודם לכן דקר מחבל גבר כבן 60 באזור שער האריות בעיר העתיקה בירושלים ופצע אותו באורח בינוני. המחבל נמלט מהמקום ונתפס כעבור כשלוש שעות והודה בביצוע הפיגוע.